KOMISSION DELEGOITU ASETUS (EU) 2022/2288,

annettu 16 päivänä elokuuta 2022,

Euroopan parlamentin ja neuvoston asetuksen (EU) 2019/1022 täydentämisestä annetun delegoidun asetuksen (EU) 2021/2066 muuttamisesta siltä osin kuin on kyse venussimpukoiden (Venus spp.), kampasimpukoiden (Pecten jacobaeus) ja mattosimpukoiden (Venerupis spp.) purkamisvelvoitteeseen läntisellä Välimerellä sovellettavan korkeaan eloonjäämisasteeseen perustuvan vapautuksen jatkamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon läntisen Välimeren pohjakalakantoja hyödyntäviä kalastuksia koskevasta monivuotisesta suunnitelmasta ja asetuksen (EU) N:o 508/2014 muuttamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1022 (1) ja erityisesti sen 14 artiklan,

sekä katsoo seuraavaa:

(1) Komission delegoidussa asetuksessa (EU) 2021/2066 (2) säädetään tiettyjen pohjakalakantojen 1 päivästä tammikuuta 202231 päivään joulukuuta 2024 sovellettavan purkamisvelvoitteen täytäntöönpanosta läntisellä Välimerellä.

(2) Espanja, Ranska ja Italia, jäljempänä ’korkean tason PESCAMED-ryhmä’, toimittivat 9 päivänä toukokuuta 2022 komissiolle yhteisen suosituksen, jossa ehdotetaan eräiden purkamisvelvoitetta koskevien vapautusten jatkamista läntisen Välimeren pohjakalakantoja hyödyntävässä kalastuksessa ottaen huomioon Välimeren neuvoa-antavan toimikunnan näkemykset.

(3) Tieteellis-teknis-taloudellinen kalastuskomitea, jäljempänä ’STECF’, arvioi yhteisen suosituksen 16.–20. toukokuuta 2022 (3).

(4) Korkean tason PESCAMED-ryhmä toimitti 8 päivänä heinäkuuta 2022 päivitetyn yhteisen suosituksen, jonka STECF myöskin arvioi.

(5) Euroopan parlamentin ja neuvoston asetuksen (EU) N:o 1380/2013 (4) 18 artiklan mukaisesti komissio on tarkastellut 8 päivänä heinäkuuta 2022 toimitettua päivitettyä yhteistä suositusta STECF:n arvion perusteella varmistaakseen, että se on asiaankuuluvien säilyttämistoimenpiteiden, myös purkamisvelvoitteen, mukainen.

(6) Heinäkuun 8 päivänä 2022 toimitetussa päivitetyssä yhteisessä suosituksessa ehdotetaan sellaisten asetuksen (EU) N:o 1380/2013 15 artiklan 4 kohdan b alakohdan mukaisten korkeaan eloonjäämisasteeseen perustuvien vapautusten jatkamista, jotka koskevat koneellisella laahusreellä pyydettäviä venussimpukoita (Venus spp.), kampasimpukoita (Pecten jacobaeus) ja mattosimpukoita (Venerupis spp.).

(7) Venussimpukoiden (Venus spp.) osalta STECF totesi, että niitä koskevan pyynnön tueksi esitetyt tiedot antavat vankan arvion korkeasta eloonjäämisasteesta. Sen vuoksi komissio katsoo, että vapautusta olisi jatkettava.

(8) Kampasimpukoista (Pecten jacobaeus) ja mattosimpukoista (Venerupis spp.) STECF korosti, että kampasimpukan (Pecten jacobaeus) osalta on toimitettu lisänäyttöä. Komissio tunnustaa, että tieteellisiä tutkimuksia ja julkaisuja on olemassa näiden kahden lajin sekä muiden samankaltaisten koneellisella laahusreellä muilla merialueilla pyydettävien, STECF:n aiemmin arvioimien simpukkalajien osalta. Koska kyseisillä lajeilla on samankaltaisuuksia läntisen Välimeren kampasimpukan (Pecten jacobaeus) ja mattosimpukan (Venerupis spp.) kanssa, niiden todennäköistä korkeaa eloonjäämisastetta on tarkasteltava suhteessa näihin kahteen lajiin, kun jäsenvaltioita pyydetään laatimaan tutkimuksia läntisellä Välimerellä.

(9) Koska kampasimpukoiden (Pecten jacobaeus) ja mattosimpukoiden (Venerupis spp.) eloonjäämisastetta koskeva näyttö ei ole vakuuttavaa ja koska STECF totesi, että kyseisten simpukkalajien eloonjäämisasteesta läntisellä Välimerellä on toimitettava lisää tieteellistä näyttöä, komissio katsoo, että vapautusta olisi jatkettava vain lyhyeksi ajaksi. Asianomaisten jäsenvaltioiden olisi sen vuoksi toimitettava asiaankuuluva tieteellinen näyttö STECF:n arvioitavaksi.

(10) Kyseessä olevat jäsenvaltiot uudistivat 8 päivänä heinäkuuta 2022 toimittamassaan päivitetyssä yhteisessä suosituksessa sitoumuksensa lisätä pyydysten valikoivuutta nykyisten tutkimusohjelmien tulosten mukaisesti, jotta voidaan vähentää ja rajoittaa tahattomia saaliita ja erityisesti säilyttämisen vähimmäisviitekokojen alle jääviä saaliita.

(11) Lisäksi kyseiset jäsenvaltiot sitoutuivat 8 päivänä heinäkuuta 2022 toimittamassaan päivitetyssä yhteisessä suosituksessa määrittämään uusia kalastuskieltoalueita nuorten kalojen kuolleisuuden vähentämiseksi tapauksissa, joissa on näyttöä nuorten kalojen suuresta määrästä.

(12) Heinäkuun 8 päivänä 2022 toimitetussa päivitetyssä yhteisessä suosituksessa ehdotetut toimenpiteet ovat asetuksen (EU) N:o 1380/2013 15 artiklan 4 kohdan, 15 artiklan 5 kohdan b alakohdan sekä 18 artiklan 3 kohdan mukaisia. Sen vuoksi delegoitua asetusta (EU) 2021/2066 olisi muutettava.

(13) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Sitä olisi kuitenkin sovellettava myöhemmästä ajankohdasta alkaen,

ON HYVÄKSYNYT TÄMÄN ASETUKSEN:

1 artikla Muutetaan delegoidun asetuksen (EU) 2021/2066 3 artikla seuraavasti: a) korvataan 1 kohdan a, b ja c alakohta seuraavasti: ”a) koneellisella laahusreellä (pumppuharoilla, HMD) pyydettävä kampasimpukka (Pecten jacobaeus) 31 päivään joulukuuta 2023 asti; b) koneellisella laahusreellä (pumppuharoilla, HMD) pyydettävä mattosimpukka (Venerupis spp.) 31 päivään joulukuuta 2023 asti; c) koneellisella laahusreellä (pumppuharoilla, HMD) pyydettävä venussimpukka (Venus spp.) 31 päivään joulukuuta 2024 asti;” b) korvataan 3 kohta seuraavasti: ”3. Jäsenvaltioiden, joilla on välitön kalastuksenhoitoetu Välimerellä, on 1 päivään toukokuuta 2022 ja 2023 mennessä toimitettava komissiolle lisätietoja poisheittämisistä sekä muuta mahdollista asiaa koskevaa tieteellistä näyttöä, joka tukee 1 kohdan a ja b alakohdassa säädettyä vapautusta. STECF arvioi toimitetut tiedot 31 päivään heinäkuuta mennessä.”

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023 alkaen 31 päivään joulukuuta 2024 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 172, 26.6.2019, s. 1.

(2) Komission delegoitu asetus (EU) 2021/2066, annettu 25 päivänä elokuuta 2021, Euroopan parlamentin ja neuvoston asetuksen (EU) 2019/1022 täydentämisestä siltä osin kuin on kyse tiettyjen pohjakalakantojen purkamisvelvoitteen täytäntöönpanosta läntisellä Välimerellä kaudella 2022–2024 (EUVL L 421, 26.11.2021, s. 17).

(3) Tieteellis-teknis-taloudellinen kalastuskomitea (STECF) – Purkamisvelvoitetta ja teknisiä toimenpiteitä koskevien yhteisten suositusten arviointi (”Evaluation of Joint Recommendations on the Landing Obligation and on the Technical Measures Regulation”) (STECF-22-05).

(4) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).